Zondo beslis Donderdag oor Guptas se versoek | Netwerk24
Zondo beslis Donderdag oor Guptas se versoek
Deur Bonolo Selebano 12 September 2018 16:22
Adjunkhoofregter Raymond Zondo sal Donderdag sê of die Guptas, Duduzane Zuma en ander mense wat in die kommissie van ondersoek na staatskaping geïmpliseer word, getuies kan kruisondervra.
Adjunkhoofregter Raymond Zondo. Foto: Deaan Vivier
Mbuyiselo Stemela, woordvoerder van die kommissie, het Woensdag in ’n verklaring gesê die kommissie se werksaamhede is nie opgeskort soos bespiegel is nie.
“Die voorsitter sal sy bevinding oor die aansoeke om verlof om kruisondervraging Donderdag 10:00 bekend maak.”
Stemela sê sommige mediaberigte Dinsdag dat die kommissie se werk opgeskort is, is verkeerd en dat die kommissie Maandag voortgaan met die sittings.
“Verteenwoordigers van die vier groot banke, FNB, Absa, Standard Bank en Nedbank, lewer Maandag getuienis voor die kommissie oor die sluiting van die Guptas se bankrekeninge,” sê Stemela.
Stemela het bygevoeg dat Barbara Hogan, voormalige minister van staatsondernemings, steeds sal getuig.
Vytjie Mentor het voor die kommissie getuig dat die Guptas haar Hogan se pos aangebied het. Hogan sou vandeesweek getuig het, maar sal nou later getuig.
Meer oor: Zondo-Kommissie | Guptas | Duduzane Zuma | Adjunkhoofregter Raymond Zondo | Staatsondernemings
OORSIG: Argumente of Guptas in SA moet getuig of Dubai
Staatskaping: Eerste kop rol
OORSIG: Manyi-twiet 'wat getuie beïnvloed' word ondersoek
10 Dinge wat Maseko gesê het